b"\n_START_ARTICLE_\nLicensproduktion\n_START_PARAGRAPH_\nLicensproduktion er den juridiske betegnelse for efterbygning af et produkt med tilladelse (fremstillingslicens) fra den egentlige fabrikant, som regel af finansielle \xc3\xa5rsager._NEWLINE_Is\xc3\xa6r NIC-lande k\xc3\xb8ber mange af s\xc3\xa5danne licenser fra firmaer i industrilande. Indenfor milit\xc3\xa6rsektoren medf\xc3\xb8rer s\xc3\xa5danne licensproduktioner en vis risiko, hvorfor forhandlinger herom ofte ledsages af diplomatiske forhandlinger._NEWLINE_I Schweiz er der tradition for ikke at indk\xc3\xb8be et v\xc3\xa5bensystem, men i stedet fremstille et p\xc3\xa5 licens. For eksempel fremstillede og videreudviklede firmaet RUAG Stinger. Der blev i alt fremstillet 3.500 styrev\xc3\xa5ben og ca. 492 startapparater._NEWLINE_Bilfirmaet SEAT fremstillede f.eks. siden deres grundl\xc3\xa6ggelse i 1950 og frem til 1970'erne biler fra Fiat p\xc3\xa5 licens. Modelbetegnelserne var som regel ens (f.eks. SEAT 127 = Fiat 127 og SEAT 1500 = Fiat 1500)._NEWLINE_Frem til Berlinmurens fald blev der, hovedsageligt i socialistiske lande, fremstillet biler p\xc3\xa5 licens, som f.eks. i Polen under varem\xc3\xa6rket Polski Fiat modellen Polski Fiat 126p (Fiat 126) og Polski Fiat 125p (Fiat 125/1500), i Sovjetunionen Lada 2101 (Fiat 124) og i Rum\xc3\xa6nien Dacia 1100 (Renault 8) og Dacia 1300 (Renault 12)._NEWLINE_BMW kunne i 1954 undg\xc3\xa5 at g\xc3\xa5 konkurs, da de begyndte at licensproducere kabinescooteren Isetta fra det italienske Iso Rivolta."